Helikopter-ongeluk: Twee sterk aan in hospitaalDouw Wentzel sr. wat in die helikopterongeluk gesterf het (Foto: Facebook) Louw Deale en Douw Wentzel jr. sterk aan in die Unie-hospitaal in Alberton ná ŉ helikopter-ongeluk Vrydagaand. Maroela Media het vroeër berig Louw se seun, Andre, en Douw jr. se pa, Douw, is oorlede nadat die helikopter neergestort het toe hulle van die Nampo-oesdag in Bothaville in die Vrystaat op pad was huis toe. Louw en Douw sr. is bekende boere van die Vrede-distrik. Cronje Deale, Louw se broer, het Sondag aan Maroela Media gesê dit gaan effens beter met Louw en hy reageer al. Sy bloeddruk het ook verbeter. Volgens Cronje het Douw jr. twee frakture in sy rug opgedoen en sy bobeen is gekraak. “Hy ondergaan môre ŉ operasie,” het hy verduidelik. Volgens Cronje is dit nog nie presies duidelik wat die oorsaak van die ongeluk was nie. “Dit was definitief meganies. Daar was ŉ harde knalgeluid voor hulle krag verloor het in die helikopter,” het hy gesê. “Die burgerlike lugvaartowerheid was op die toneel en hulle stel ondersoek in.” Werkers van die plaas Brakpan in Heilbron het Vrydag omstreeks 17:30 gesien hoe die helikopter neerstort,” het brig. Sam Makhele, woordvoerder van die polisie, vroeër aan Maroela Media gesê. Douw en Andre is tydens die ongeluk oorlede. Douw jr. (14) en Louw (49) het die ongeluk oorleef.